DA wil hof toe oor Knysna se ‘kaping’(Argieffoto: DA/Facebook) Net meer as ŉ maand nadat die DA-geleide regering op Knysna in die Wes-Kaap deur ŉ koalisie van die ANC, PA, EFF, en die Plaaslike Besorgde Inwoners (PBI) ontsetel is, is ses politieke aanstellings teen miljoene rand per jaar reeds gedoen. Dr. Dion George, die DA se kieshoof vir Knysna, sê die nuwe “koalisie van korrupsie” se eerste prioriteit was om politieke kornuite aan te stel met ruim vergoedingspakkette waarvoor Knysna se belastingbetalers moet opdok. Die aanstellings is volgens George sonder enige behoorlike proses gedoen, beloop R3 miljoen per jaar en is nie ingevolge die raad se werwing- of keuringsproses gedoen nie. Boonop moet Knysna se belastingbetalers daarvoor betaal. “Die koalisie van korrupsie het nie eens probeer om die nepotisme en patronaatskap weg te steek wat hulle van die belastingbetaler verwag om te finansier nie,” sê George. “Hierdie is net die begin: Die volgende stap gaan wees om elke departement in die Knysna-administrasie te besmet deur tenderprosesse te kaap en hulpbronne vir hul persoonlike en politieke gewin te herlei.” Die DA sê hy gaan nie toekyk hoe die dorp verwoes word nie en omdat die politieke proses nou onherstelbaar gekorrupteer is, gaan die party hom tot die hof wend. Presies wat die regstappe behels, was nie dadelik duidelik nie. Die bykomende R3 miljoen-salarisrekening gaan nog druk op Knysna se geldsake plaas en kan die dorp nader aan ŉ bankrotskap-afgrond stoot, waarsku George. Hy sê die verkwisting van die geld op meelopers van diegene in beheer beteken sekere vakante poste sal nie tydens die piekseisoen gevul kan word nie. “Pleks daarvan dat hulle die kwesbaarste mense van Knysna ondersteun, betaal hulle hul vriende om ons dorp te plunder.” Volgens George is dit die gevolg wanneer kiesers ŉ klein party ondersteun wat beloof om die mag uit die ANC se hande te hou. “Hulle kry ŉ ANC-regering wat alles steel wat moontlik gesteel kan word.”